DECRETO 436/2009, do 26 de novembro, polo que se aproba o cambio de denominación dos colexios oficiais  de aparelladores e arquitectos técnicos da Coruña, Lugo, Ourense e Pontevedra, que pasan a denominarse colexio oficial de aparelladores, arquitectos técnicos e enxeñeiros de edificación da Coruña, Lugo, Ourense e Pontevedra, respectivamente.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 18/12/2009

Mediante Lei orgánica 16/1995, do 27 de decembro, lévase a cabo a transferencia de competencias de titularidade estatal á Comunidade Autónoma de Galicia, utilizando a vía prevista no artigo 150.2º da Constitución. En concreto, no seu artigo 3 transfire á nosa comunidade as competencias de desenvolvemento lexislativo e execución en materia de corporacións de dereito público representativas de intereses económicos e profesionais, no marco da lexislación básica do Estado.
A propia lei orgánica prevé, tal como expón o mandato constitucional, a transferencia de servizos necesarios, que se leva a cabo de forma efectiva a través do Real decreto 1643/1996, do 5 de xullo, de traspaso de funcións e servizos da Administración do Estado en materia de colexios oficiais ou profesionais.
Tendo en conta o traspaso, o Decreto 337/1996 estableceu a asunción de funcións transferidas á Comunidade Autónoma de Galicia polo Real decreto 1643/1996, asignándolle as funcións á Consellería de Xustiza, Interior e Relacións Laborais (na actualidade Consellería de Presidencia, Administracións Públicas e Xustiza, cuxa estrutura vén establecida polo Decreto 303/2009, do 21 de maio).
En virtude das ditas competencias, aprobouse a Lei 11/2001, do 18 de setembro, de colexios profesionais da Comunidade Autónoma de Galicia, que no artigo 13 establece que a denominación dos colexios profesionais responderá á titulación oficial requirida para a incorporación dos seus compoñentes á profesión que desempeñen ou poidan desempeñar.
De conformidade co mesmo artigo, o cambio de denominación foi solicitado polos colexios respectivos, logo do acordo das correspondentes xuntas xerais de cada un deles, e a súa aprobación corresponde ao Consello da Xunta de Galicia, mediante decreto.
Esta modificación está baseada nos cambios establecidos no artigo 12.9º do Real decreto 1393/2007, do 29 de outubro, polo que se establece que a ordenacións das ensinanzas universitarias oficiais, os plans de estudos conducentes a títulos universitarios oficiais, que permitan obter as competencias necesarias para o exercicio dunha actividade regulada en España, deberán adecuarse ás condicións que estableza o Goberno, que ademais deberán axustarse, de ser o caso, á normativa europea aplicable.
A lexislación vixente conforma a profesión de arquitecto técnico como profesión regulada cuxo exercicio require estar en posesión do correspondente título oficial de grao obtido de conformidade co previsto no citado artigo 12.9º).
O Consello de Ministros, mediante Acordo do 14 de decembro de 2007, estableceu as condicións a que se deberán adecuar os plan de estudos conducentes á obtención de títulos que habiliten para o exercicio da profesión de arquitecto técnico.
Así mesmo, a Orde ECI 3855/2007, do 27 de decembro, pola que se establecen os requisitos para a verificación dos títulos universitarios oficiais que habiliten para o exercicio da profesión de arquitecto técnico, establece en canto á denominación do novo título a de enxeñeiro de edificación.
As anteriores disposicións establecen que a titulación de graduado en enxeñaría de edificación é o ensino universitario que dentro do espazo europeo de educación superior habilita para o exercicio da profesión de arquitecto técnico, polo que concorren razóns favorables ao cambio de denominación dos colexios solicitantes.
Tendo en conta o exposto, en virtude do uso da competencia atribuída polo artigo 34.5º da Lei 1/1983, do 22 de febreiro, de normas reguladoras da Xunta e da súa Presidencia, por proposta do conselleiro de Presidencia, Administracións Públicas e Xustiza de Galicia, e logo de deliberación do Consello da Xunta, na súa reunión do vinte e seis de novembro de dous mil nove,
DISPOÑO:
Artigo único.-Cambio de denominación dos colexios oficiais.
Aprobar o cambio de denominación dos colexios oficiais de Aparelladores e Arquitectos Técnicos da Coruña, Lugo, Ourense e Pontevedra, que pasan a denominarse Colexio Oficial de Aparelladores, Arquitectos Técnicos e Enxeñeiros de Edificación da Coruña, Lugo, Ourense e Pontevedra, respectivamente.
Disposición adicional
Única.-As mencións á denominación que consten non estatutos dos colexios oficiais obxecto de modificación débense entender efectuadas á denominación de Colexio Oficial de Aparelladores, Arquitectos Técnicos e Enxeñeiros de Edificación da Coruña, Lugo, Ourense e Pontevedra, respectivamente.
Disposición derradeira
Este decreto entrará en vigor o día seguinte ao da súa publicación no Diario Oficial de Galicia.
Santiago de Compostela, vinte e seis de novembro de dous mil nove.
Alberto Núñez Feijóo
Presidente
Alfonso Rueda Valenzuela
Conselleiro de Presidencia, Administracións Públicas e Xustiza